ถ่อเรือพานักท่องเที่ยว ชมบึงบัวสามร้อยยอด จังหวัดประจวบคีรีขันธ์ ป้องกันผลกระทบต่อระบบนิเวศและสร้างความปลอดภัยให้กับนักท่องเที่ยว
อุทยานแห่งชาติเขาสามร้อยยอด จังหวัดประจวบคีรีขันธ์ เร่งกำหนดแนวทางที่เหมาะสมในการถ่อเรือพานักท่องเที่ยว ชมบึงบัวสามร้อยยอด ป้องกันผลกระทบต่อระบบนิเวศและสร้างความปลอดภัยให้กับนักท่องเที่ยว

นายรุ่งโรจน์ อัศวกุลธารินท์ หัวหน้าอุทยานแห่งชาติเขาสามร้อยยอด จังหวัดประจวบคีรีขันธ์ เปิดเผยว่า จากการสำรวจศูนย์ศึกษาธรรมชาติบึงบัว พบว่าขณะนี้บัวหลายสายพันธุ์เริ่มมีปริมาณเพิ่มมากขึ้น และมีดอกให้เห็นแล้ว หลังจากในช่วงที่ผ่านมามีฝนตกชุกในพื้นที่ ประกอบกับอ่างเก็บน้ำปราณบุรี ได้ระบายน้ำออกผ่านทางคลองสาขาต่างๆ ทำให้น้ำไหลเข้าสู่บริเวณทุ่งสามร้อยยอดส่งผลดีต่อระบบนิเวศ

ขณะที่ การซ่อมแซมสะพานเส้นทางศูนย์ศึกษาธรรมชาติบึงบัวล่าสุด ดำเนินการเสร็จเรียบร้อยแล้ว สามารถเปิดให้นักท่องเที่ยวเข้าชมได้ตามปกติ แต่ยังไม่อนุญาตให้ชาวบ้านในพื้นที่ถ่อเรือพานักท่องเที่ยวชมบึงบัว เพราะต้องมีการทำประชาคมกับชาวบ้าน และชาวบ้านต้องขออนุญาตจากกรมอุทยานแห่งชาติสัตว์ป่า และพันธุ์พืชก่อน รวมไปถึงต้องมีการกำหนดเส้นทาง หากมีการเปิดการท่องเที่ยวถ่อเรือชมบึงบัว และรวมไปถึงยังคงต้องดูในเรื่องของความปลอดภัย ตลอดจนผลกระทบต่างๆ ด้วย เนื่องจากบึงบัวในทุ่งสามร้อยยอดเพิ่งฟื้นตัว

พร้อมกันนี้ จะต้องหาแนวทางในการรักษาระดับน้ำในทุ่งสามร้อยยอดไว้ให้ได้ เพื่อไม่ให้เกิดผลกระทบในช่วงหน้าแล้ง โดยจากการสรุปการท่องเที่ยวอุทยานแห่งชาติเขาสามร้อยยอด ในปีงบประมาณ 2561 สามารถจัดเก็บรายได้ จำนวนกว่า 13 ล้านบาท และมีจำนวนนักท่องเที่ยวทั้งชาวไทยและชาวต่างชาติอยู่ที่กว่า 147,000 คน